

**ข่าวประชาสัมพันธ์**

**กรุงไทย “ติดปีกอุตสาหกรรมไทยสู่อนาคต” ขนทัพใหญ่เสิร์ฟผลิตภัณฑ์-บริการการเงินครบวงจร ในงาน FTI EXPO 2022 เชียงใหม่**

ธนาคารกรุงไทย ในฐานะธนาคารพาณิชย์ชั้นนำของประเทศ ตระหนักถึงความสำคัญของภาคอุตสาหกรรมไทยต่อการพัฒนาเศรษฐกิจของประเทศ ภายใต้บริบทการเปลี่ยนแปลงของโลกธุรกิจที่ทุกอุตสาหกรรมต่างมุ่งสู่ดิจิทัล โดยมุ่งมั่นนำเทคโนโลยีและนวัตกรรมทางการเงิน มาพัฒนาผลิตภัณฑ์และบริการ เพื่อตอบโจทย์การทำธุรกิจทุกมิติ  และเสริมความแข็งแกร่งให้กับภาคอุตสาหกรรมไทย สามารถเติบโตได้อย่างยั่งยืน โดยธนาคารเข้าร่วมงาน **FTI EXPO 2022 : SHAPING FUTURE INDUSTRIES มหกรรมแสดงสินค้าและนวัตกรรมของอุตสาหกรรมไทย** เพื่อนำเสนอผลิตภัณฑ์และบริการทางการเงินสำหรับลูกค้าธุรกิจแบบครบวงจร ภายใต้แนวคิด **“ติดปีกอุตสาหกรรมไทยสู่อนาคต”** ครอบคลุมทั้งผลิตภัณฑ์สินเชื่อ อัตราดอกเบี้ยพิเศษ และ Digital Solution ตัวช่วยสำคัญในการบริหารจัดการทางการเงิน ทำให้เรื่องธุรกิจง่าย สะดวกและรวดเร็ว ซึ่งงานจัดขึ้นระหว่างวันที่ 29 มิถุนายน - 3 กรกฎาคม 2565  ณ ศูนย์ประชุมและแสดงสินค้านานาชาติฯ จังหวัดเชียงใหม่

ธนาคารได้ร่วมนำเสนอผลิตภัณฑ์และบริการทางการเงินสำหรับลูกค้าธุรกิจแบบครบวงจร ภายใต้การออกแบบบูธภายในงานที่สะท้อนถึงพันธกิจหลักที่มุ่งสู่การเป็นธนาคารเพื่อความยั่งยืน ด้วยโครงสร้างสถาปัตยกรรมรูปทรงเรขาคณิตแบบสมมาตร เปรียบเสมือนปีกนกขนาดใหญ่ที่โอบอุ้มชีวิตคนไทย แบ่งพื้นที่เป็น 3 โซน

**โซนที่ 1** **สมการ  X2G2X “กรุงไทยติดปีกให้ชีวิตคนไทย”** นำเสนอยุทธศาสตร์ธนาคาร ที่มีจุดเริ่มต้นจากภาครัฐ พัฒนาเชื่อมโยงด้วยดิจิทัลแพลตฟอร์ม ไปยังภาคธุรกิจและประชาชนผ่าน 5 Ecosystems หลัก คือ ภาครัฐ  การชำระเงิน การศึกษา ขนส่งมวลชน สุขภาพและการรักษาพยาบาล เพื่อพัฒนาคุณภาพชีวิตลูกค้าทุกกลุ่มให้ดีขึ้นในทุกวัน ลดความเหลื่อมล้ำ ให้สังคมเดินหน้าไปพร้อมกัน โดยไม่ทิ้งใครไว้ข้างหลัง

**โซนที่ 2** **Krungthai Sustainability “กรุงไทยติดปีกไทยสู่ความยั่งยืน”** นำเสนอแผนงานและผลงานของธนาคารที่ดำเนินธุรกิจอย่างมีความรับผิดชอบต่อสิ่งแวดล้อม สังคม และธรรมาภิบาล (ESG) พร้อมนำเป้าหมายการพัฒนาอย่างยั่งยืน (Sustainable Development Goals : SDGs) เข้ามาเป็นส่วนหนึ่งในการดำเนินงาน เช่น ด้านการพัฒนาเศรษฐกิจ ลดความเหลื่อมล้ำ เป็นต้น โดยธนาคารจัดทำโครงการ **“กรุงไทยรักชุมชน”** นำความรู้ทางการเงินไปพัฒนาให้ชุมชนพึ่งพาตนเอง เติบโตแข็งแกร่งอย่างยั่งยืน นอกจากนี้ ยังจัดแสดงตู้ Refund Machine “เปลี่ยนการทิ้งเป็นพลังสร้างสรรค์” นำขวดพลาสติกใสมาหยอดคืนที่ตู้ เพื่อสะสมแต้มแลกของรางวัล ทำให้การรีไซเคิลเป็นเรื่องง่ายและสนุก  ด้วยความมุ่งมั่นในการทำธุรกิจอย่างยั่งยืนของธนาคาร ส่งผลให้ได้รับการยอมรับจากองค์กรชั้นนำทั้งในประเทศและต่างประเทศ **สะท้อนได้จากรางวัลที่ธนาคารได้รับในปี 2564 รวมจำนวน 38 รางวัล**

**โซนที่ 3 Business Solutions** **“กรุงไทยติดปีกอุตสาหกรรมไทยสู่อนาคต”** จัดทัพบริการจัดการทางการเงินครบวงจรเสริมความแข็งแกร่งสำหรับผู้ประกอบการ ต่อยอดโอกาส สร้างธุรกิจให้เติบโตอย่างยั่งยืน เริ่มต้นด้วย **สินเชื่อธุรกิจ** ดอกเบี้ยเริ่มต้น 2 % ต่อปี ผ่อนนานสูงถึง 10 ปี **สินเชื่อเพื่อคู่ค้า** ทั้งสินเชื่อ Supplier O/D สินเชื่อหมุนเวียนสำหรับเสริมสภาพคล่องให้ Supplier เพื่อให้มีเงินทุนหมุนเวียนอย่างต่อเนื่อง และสินเชื่อคู่ค้าพารวย วงเงิน O/D สำหรับร้านค้า ซื้อก่อนจ่ายทีหลัง เบิกใช้สะดวกผ่านแอปพลิเคชัน Krungthai NEXT และ Krungthai Business

พร้อมเสริมทัพด้วย Digital Solutions ทางการเงินเต็มรูปแบบ ทำให้การบริหารการเงินเป็นเรื่องง่าย ทั้งในประเทศและต่างประเทศ ด้วย **Krungthai Business** ตัวช่วยจัดการด้านการเงินสำหรับธุรกิจ ง่าย ครบ จบในแอปฯ เดียว โอนรับจ่ายไม่อั้น เริ่มต้นเพียง 111 บาท/ปี **Krungthai Smart Trade** บริการออนไลน์สำหรับทำธุรกรรมต่างประเทศ และธุรกรรมบัญชีเงินฝากเงินตราต่างประเทศ (FCD) เต็มรูปแบบ รองรับ 16 สกุลเงิน **Krungthai Smart FX** บริการซื้อขายเงินตราต่างประเทศ แบบเรียลไทม์ (ทั้ง Same Day และ Forward สูงสุด 1 ปี) ได้ถึง 13 สกุลเงิน  **โปรโมชั่นพิเศษสำหรับลูกค้านิติบุคคล ลูกค้าใหม่** 100 ท่านแรก สมัครใช้บริการ Krungthai Smart FX และมียอดทำธุรกรรมผ่าน Krungthai Smart FX ตั้งแต่เดือนมิถุนายน – สิงหาคม 2565 จำนวน 20,000 ดอลลาร์สหรัฐหรือเทียบเท่า รับ Voucher มูลค่า 500 บาท **ลูกค้าปัจจุบัน** รับ Voucher  สูงสุด 1,000 บาท เมื่อทำธุรกรรมผ่าน Krungthai Smart FX ตามเงื่อนไขธนาคาร

นอกจากนี้ยังดูแลครบให้ผู้ประกอบการธุรกิจนำเข้า-ส่งออก ด้วย **Krungthai Logistics Card** ช่วยให้ชำระค่าภาษีและค่าธรรมเนียมการขนส่งสินค้า ได้สะดวก ง่ายกว่าเดิม ที่การท่าเรือแห่งประเทศไทย บมจ.การบินไทย และ บริษัท ดับบลิวเอฟเอสพีจีคาร์โก้ **บริการออกหนังสือค้ำประกันศุลกากรผ่านแดน ASEAN (ACTS)**  ช่วยให้การขนส่งสินค้าผ่านแดนระหว่าง 7 ประเทศอาเซียนได้สะดวกขึ้น และเพื่อให้สอดคล้องกับเป้าหมายด้านสิ่งแวดล้อมและยุทธศาสตร์ประเทศ ในการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว (Bio-Circular-Green Economy: BCG Model)  ธนาคารมีนโยบายสนับสนุนธุรกิจที่เป็นมิตรกับสิ่งแวดล้อม (Green Financing)ประกอบด้วย **สินเชื่อกองทุนสิ่งแวดล้อม** เพื่อลงทุนระบบบำบัดของเสียในธุรกิจ ดอกเบี้ยคงที่ 3% ต่อปี ตลอดอายุสัญญา ผ่อนนานสูงสุด 7 ปี **สินเชื่อธุรกิจเพื่ออนุรักษ์พลังงานและสิ่งแวดล้อม** เพื่อการติดตั้งแผงโซลาร์เซลล์ ดอกเบี้ยเริ่มต้น MRR-1% ต่อปี ผ่อนนานสูงสุด 10 ปี

สำหรับผู้ประกอบการที่สนใจ ติดต่อสอบถามข้อมูลเพิ่มเติมได้ที่ ธนาคารกรุงไทยทุกสาขา สำนักงานธุรกิจทั่วประเทศ โทร. 02-111-1111 หรือ <https://krungthai.com/link/fti-expo2022-pr>

**ทีม Marketing Strategy**

**28 มิถุนายน 2565**